Kriterier for innlevering av digitalt materiale til første prøve

# Digitalt materiale

Alle søkere til bachelorprogrammet i skuespillerfag på Kunsthøgskolen i Oslo skal laste opp 2 lenker til første opptaksprøve. (1: Presentasjon og monolog, 2: Kunstnerisk uttrykk). Innleveringsfrist er 3. februar 2025, kl. 23:59.

* Spill inn materialet på video og last det opp til YouTube, Vimeo eller lignende.
* De to videolenkene må være åpne og tilgjengelige i hele opptaksperioden, dvs. til 1. juli 2025. Lenkene skal ikke være passordbeskyttet.
* Sett gjerne videoene til «Non-public/Skjult», slik at de ikke er søkbare eller tilgjengelige for andre uten lenke.
* Oppgi lenkene i monologskjemaet og last opp skjemaet i Søknadsweb.

# Kriterier for digital innlevering

Du skal fremføre en kort presentasjon av deg selv og en selvvalgt monolog. Du begynner med presentasjon, max 1 minutt, deretter fremfører du din selvvalgte monolog, max 2 minutter. Selv om du bruker mindre enn 1 minutt på presentasjon, skal monologen ikke overskride 2 minutter. Kunstnerisk uttrykk kommer i tillegg som egen lenke og skal ikke overskride 2 minutter. **Denne lenken vil kun vurderes under 3.prøven** **(for de som går videre fra 2. prøve).**

Presentasjonen skal inneholde navn, litt om din bakgrunn og hvorfor du vil søke en skuespillerutdanning.

Monologen du velger kan være utdrag fra et skuespill eller annet materiale som egner seg for scenisk fremføring. Tenk gjerne at karakteren/skikkelsen har en utvikling fra begynnelse til slutt. Du kan ikke benytte stikkordleser/medspiller til monologen. Det er forventet at du kan teksten utenat.

Kunstnerisk uttrykk kan bety alt fra sang, dikt, tegning, matlaging, slam poetry, bevegelse, utdrag/egenskrevet tekst, foto m.m. Her får du mulighet til å presentere deg selv gjennom et eget kunstnerisk uttrykk, som kan speile litt av hva du er opptatt av i livet. **Denne videoen vil kun vurderes under 3.prøven (for de som går videre fra 2. prøve).**

All fremføring skal være på norsk eller annet skandinavisk språk. Engelsk er ikke tillatt.

## Kriterier for filmopptaket

* Opptaksprøven gjennomføres foran et kamera, gjerne det kamera du har på mobiltelefonen din.
* Under presentasjonen bruker du nærbilde. Når du er ferdig med presentasjonen, trekker du deg litt lenger unna kamera, slik at juryen kan se deg i halvfigur i starten av monologen. Du er deretter fri til å bevege deg underveis i monologen.
* Opptaket skal være one-take. Det innebærer at du ikke kan redigere mellom flere gjentatte opptak.
* Vi oppfordrer alle kandidater til å forholde seg til kamera som en samtalepartner eller tilhører. Snakk gjerne direkte inn i kamera og definér selv hvem rollen/karakteren din snakker til.
* Opptaket skal skje innendørs i et nøytralt rom.
* Opptaket skal være av enkel art. Unngå spektakulær lyssetting eller andre tekniske og filmatiske virkemidler.
* Bruk minst mulig rekvisitter og møbler. KHiO låner ikke ut rekvisitter eller sceniske elementer til kandidatene.
* Unngå kostymering.
* Juryen vurderer ikke den tekniske kvaliteten på opptaket, så som lyd og bilde. Men du må sørge for at det er mulig for juryen å høre hva som blir sagt.

*Juryen vurderer altså ikke videoen som sådan, men ser etter dine skuespillerfaglige kvaliteter.*

# Vurderingskriterier

Opptakskomiteen legger følgende vurderingskriterier til grunn:

* **Uttrykksbehov:** Viser søkeren et sterkt behov for å uttrykke seg gjennom teksten? Er det et sterkt engasjement som ligger under?
* **Motivasjon**: Har søkeren forberedt seg godt? Kan søkeren fremvise et engasjement for den valgte teksten? Er søkeren interessert i den problemstillingen som finnes i monologen?
* **Forestillingsevne**: Viser søkeren innlevelse (tilkobling/tro på omstendighetene) i fremføring av monologen?
* **Scenisk formidlingsevne:** Har søkeren evne til, og tydelig forståelse av hvordan å formidle innholdet i den valgte monologen? Er det tekstlig forståelse i monologen? Er det mulig å forstå hva som er rollens vilje? Viser kandidaten kroppslig tilstedeværelse gjennom monologen?

Vurderingskriteriene ligger først og fremst i monologen. Med presentasjonen av deg selv ønsker vi å få et bilde av hvem du er når du ikke er i en spillsituasjon/karakter.